title: Συσχέτιση Ιδιοδεκτικότητας Κεφαλής-Αυχένα με δείκτες Κλινικής Κατάστασης Ασθενών με Αυχενικό Πόνο
title: Correlation of Head-Neck Proprioception with the Clinical Status of Patients with Neck Pain
titleType: AlternativeTitle
Creators: name: Γκούμα, Σταματίνα
name: Φλώκα, Χριστίνα
Publisher: name: Πανεπιστήμιο Δυτικής Αττικής
Year: 2023
Subjects: Αυχενικός πόνος
Ιδιοδεκτικότητα
Χρονιότητα
Αισθητικοκινητικός έλεγχος
Σφάλμα Επανατοποθέτησης

description: Εισαγωγή: Ο χρόνιος μη ειδικός πόνος στην περιοχή του αυχένα αποτελεί μία από τις κυριότερες παθολογίες που μαστίζουν την σημερινή παγκόσμια κοινότητα. Οι ασθενείς με χρόνιο αυχενικό πόνο (ΧΑΠ) αξιολογούνται μέσω της λήψης ιστορικού, της χρήσης ερωτηματολογίων και της καταγραφής αντικειμενικών ευρημάτων τα οποία μας δίνουν μία συνολικότερη εικόνα της κλινικής τους κατάστασης. Παρατηρείται έλλειψη στον αριθμό των ερευνών που στοχεύουν στη συσχέτιση του βαθμού διαταραχής ιδιοδεκτικότητας με τα αποτελέσματα των αντίστοιχων ερωτηματολογίων αξιολόγησης της κλινικής εικόνας των ασθενών με τον ΧΑΠ. Σκοπός: Σκοπός της παρούσας έρευνας, ήταν να γίνει λεπτομερής μέτρηση της ιδιοδεκτικότητας με τη μέθοδο της αναπαραγωγής συγκεκριμένης γωνίας εντός του διαθέσιμου εύρους τροχιάς, προς κάθε κινητική κατεύθυνση. Η ακριβής καταγραφή της αναπαραγωγής των γωνιών πραγματοποιήθηκε μέσω του ηλεκτρογωνιόμετρου K-Force Sens (KINVENT, France), συσχετίζοντας αυτές τις μετρήσεις ιδιοδεκτικότητας, με τα δημογραφικά χαρακτηριστικά των ασθενών, με σειρά μετρήσεων της κλινικής κατάστασης ασθενών με χρόνιο αυχενικό πόνο μέσω ερωτηματολογίων (χρονιότητα πόνου, σωματική αυτο-επίγνωση της περιοχής της αυχενικής μοίρας, πόνου, ανικανότητας, φόβου/αποφυγής κίνησης και καταστροφολογίας), αλλά και με το διαθέσιμο εύρος κίνησης. Μέθοδος: Αξιολογήθηκαν συνολικά 59 ασθενείς, ηλικίας 25-65 ετών, ως προς την ιδιοδεκτικότητα και την κλινική τους εικόνα. Τα ερωτηματολόγια που χρησιμοποιήθηκαν περιλάμβαναν την αξιολόγηση της αντίληψης/επίγνωσης της αίσθησης του αυχένα (Fremantle Neck Awareness Questionnaire, FRE-NAQ), τη λειτουργική ανικανότητα (Neck Disability Index, NDI), την κινησιοφοβία (Tampa Scale of Kinesiophobia, TSK), την καταστροφολογία (Pain Catastrophising Scale, PCS), και την αξιολόγηση της μέγιστης και μέσης έντασης του πόνου την τελευταία εβδομάδα (Visual Analog Scale, VAS). Ακολούθησε η αξιολόγηση της ιδιοδεκτικότητας με το K-Force Sens μέσω δοκιμασίας επανατοποθέτησης στο 50% του διαθέσιμου εύρους τροχιάς κίνησης για την καθεμία από τις εξεταζόμενες κινήσεις (κάμψη, έκταση, πλάγια κάμψη δεξιά και αριστερά, στροφή δεξιά και αριστερά). Αποτελέσματα: Ο έλεγχος κατανομής των τιμών για τις μεταβλητές της μελέτης (ηλικία, βάρος, ύψος, χρονιότητα συμπτωμάτων, τιμών ιδιοδεκτικότητας και εύρους τροχιάς αυχένα και ερωτηματολογίων), έγινε με το τεστ Kolmogorov-Smirnov, επιβεβαιώνοντας ότι ακολουθούσαν κανονική κατανομή (p&gt;0.05), επιτρέποντας έτσι την χρήση παραμετρικών στατιστικών δοκιμασιών. Για την αξιολόγηση του επιπέδου αξιοπιστίας επαναληπτικών μετρήσεων ιδιοδεκτικότητας χρησιμοποιήθηκε ο δείκτης ενδοταξικής συσχέτισης ICC2,1. Οι δείκτες SEM και MDC παρατίθενται επιπλέον, ως δείκτες απόλυτης αξιοπιστίας. Η αξιοπιστία της μέτρησης της ιδιοδεκτικότητας προς όλες τις κινητικές κατευθύνσεις κυμάνθηκε από πολύ καλή έως και εξαιρετική (ICC2,1=0.76-0.89), με χαμηλό σφάλμα μέτρησης (SEM=1.38-3.02ο και MDC=3.83- 8.38o). Όμως, δεν παρατηρήθηκαν στατιστικά σημαντικές συσχετίσεις μεταξύ της μέτρησης της ιδιοδεκτικής ικανότητας και των μετρήσεων της κλινικής κατάστασης των συμμετεχόντων (πόνου, ανικανότητας, σωματικής αυτο-αντίληψης, κινησιοφοβίας και καταστροφολογίας), ούτε και με του CROM. Όποιες σποραδικές συσχετίσεις εντοπίστηκαν ήταν πολύ ασθενείς και θεωρήθηκαν τυχαίο εύρημα. Συμπεράσματα: Δεν σημειώθηκαν στατιστικά σημαντικές συσχετίσεις μεταξύ μετρήσεων ιδιοδεκτικής ικανότητας και κλινικής κατάστασης. Παρ’ όλα αυτά, ο αισθητήρας K-Force Sens, διαθέτει υψηλή αξιοπιστία μέτρησης της ιδιοδεκτικής ικανότητας μέσω της μεθόδου αναπαραγωγής γωνιών στο μέσο του διαθέσιμου εύρους τροχιάς και για αυτόν τον λόγο προτείνεται ως κατάλληλο εργαλείο για μελλοντική έρευνα. Λέξεις κλειδιά: αυχενικός πόνος, ιδιοδεκτικότητα, χρονιότητα, αισθητικοκινητικός έλεγχος, σφάλμα επανατοποθέτησης